नगर प्रहरी नै परिचालन गरेर काठमाडौंमा ‘आदिपुरुष’ को प्रदर्शन रोक्ने तयारी
काठमाडौं महानगरपालिकाले सोमबारदेखि महानगरअन्तर्गतका हलहरूमा नगर प्रहरी पठाएर आदिपुरूष प्रदर्शन रोक्ने तयारी गरेको छ । महानगरले नगर प्रहरी पठाएर चलचित्र प्रदर्शन रोक्ने तयारी गरेको हो । 
काठमाडौँ — काठमाडौं महानगरपालिकाले सोमबारदेखि महानगरअन्तर्गतका हलहरूमा नगर प्रहरी पठाएर आदिपुरूष प्रदर्शन रोक्ने तयारी गरेको छ । महानगरले नगर प्रहरी पठाएर चलचित्र प्रदर्शन रोक्ने तयारी गरेको हो । पहिला हलहरूलाई प्रदर्शन नगर्न अनुरोध गर्ने, नभए बन्द गराउने मेयरका स्वकीय सचिव भुपदेव शाहले कान्तिपुरलाई बताए । उनले भने, 'यो हाम्रो संस्कृतिमाथिको आक्रमण हो । प्रदर्शन रोक्न आग्रह गर्ने हो, नमाने नगर प्रहरी परिचालन गर्नेछौं ।' महानगरका प्रमुख बालेन्द्र शाहले चलचित्रमा प्रयोग भएको संवादको विषयमा ध्यानाकर्षण गराउँदै सूचना तथा सञ्चार प्रविधि मन्त्रालयलाई पत्र पठाएका थिए । चलचित्र विकास बोर्डले फिल्ममा सीताको जन्म भारतमा भएको भन्ने विवादित संवादलाई हटाएर प्रदर्शन गर्न अनुमति दिएको थियो ।यसअघि 'जानकी भारतीय छोरी हुन्' भन्ने संवाद फिल्मबाट नहटाएसम्म नेपालमा फिल्म प्रदर्शन गर्न नदिने सेन्सर बोर्डले अडान लिएपछि 'आदिपुरुष'को काठमाडौं प्रदर्शन विवादमा तानिएको थियो । बिहीबार नै फिल्मका नेपाल वितरकले उक्त संवाद हटाउन लगाइ फिल्मको जाँचपास अनुमति पत्र लिएको थियो ।काठमाडौं महानगरपालिकाका मेयर बालेन शाहले नेपालमा मात्र नभइ भारतमा समेत उक्त संवाद नसच्च्याए उपत्याकामा हिन्दी फिल्मको प्रदर्शन रोक्ने भन्दै फेसबुकमा लेखेपछि 'आदिपुरुष' विवादमा तानिएको थियो ।